Virallinen lehti nro C 341 , 29/11/1999 s. 0048



KIRJALLINEN KYSYMYS E-0099/99 esittäjä(t): Honório Novo (GUE/NGL) komissiolle (27. tammikuuta 1999) Aihe: Norjalaisen turskan vienti - EUR 1 -todistuksen antaminen Norjalaisen turskan vienti EU:hun perustuu tullittomaan tariffikiintiöön. Asianomaisten viranomaisten leimalla varustettu EUR 1 -todistus hyväksytään todisteeksi turskan alkuperästä. Ennen tällaisen todistuksen antamista viranomaisten pitäisi varmistaa tuotteen alkuperä, mutta se jää usein tekemättä. Tästä syystä EU:hun on mahdollista viedä huomattavia määriä turskaa, joka saattaa olla peräisin jostakin muualta kuin Norjasta - josta sen väitetään olevan peräisin - ja jolle on perusteettomasti myönnetty EUR 1 -todistus. Alkuperää koskeva tarkastus tehdään jatkuvasti vasta jälkikäteen. Vasta tässä vaiheessa Norjan viranomaiset ilmoittavat EU:lle, mistä turska on oikeastaan peräisin. Tästä taas on seurauksena, että ne, jotka tuovat turskaa EU:hun joutuvat maksamaan tullia tästä EUR 1 -todistuksen turvin tuodusta turskasta, joka on sillä välin jo myyty kuluttajalle. Tämä sääntöjen vastainen tilanne ja Norjan viranomaisten menettely on jatkunut 1980-luvulta lähtien EU:n tyytyessä vain perimään maksamattomia tullimaksuja. Vaikuttaa siltä, että norjalaista turskaa viedään järjestelmällisesti ja tarkoituksellisesti polkuhintaan ja ilmeisesti Norjan viranomaisten myötävaikutuksella - ja yhteisön tuojat maksavat tästä laskun. Ottaen huomioon edellä mainitun tilanteen ja kantelun, jonka portugalilaiset tuojat ovat äskettäin tehneet Euroopan oikeusasiamiehelle, 1. vahvistaako komissio tiedot, joiden mukaan Norjassa olisi myönnetty järjestelmällisesti EUR 1 -todistuksia turskan vientiä varten ilman, että turskan alkuperää olisi ensin varmistettu, 2. mitä komissio aikoo tehdä kyseisten väärinkäytösten lopettamiseksi? Komission jäsenen Mario Montinkomission puolesta antama vastaus (25. maaliskuuta 1999) Komission tietojen mukaan arvoisan parlamentin jäsenen tarkoittamia tapauksia ei ole esiintynyt viime aikoina. Euroopan talousaluetta koskevan sopimuksen pöytäkirjassa n:o 4(1) olevien alkuperätuotteita ja hallinnollista yhteistyötä koskevien määräysten mukaisesti EUR.1-tavaratodistusten antamisesta vastaavat ainoastaan Norjan viranomaiset. Nämä voivat antaa todistuksen varmennettuaan, että maasta vietävien tuotteiden alkuperä on oikea. Jäsenvaltioiden tulliviranomaiset tarkastavat tämän jälkeen tavarat ja niistä annetun todistuksen tavaroita tuotaessa. Jos viranomaisilla on syytä epäillä todistuksen oikeellisuutta, nämä voivat ottaa halutessaan yhteyttä Norjan viranomaisiin hallinnollisen yhteistyön menetelmää noudattaen. Myös komissio voi olla yhteydessä Norjan viranomaisiin. Komissio toteaa tässä yhteydessä arvoisalle parlamentin jäsenelle, että se teki maaliskuussa 1993 virkamatkan Norjaan perehtyäkseen venäläisten kalastustuotteiden tuontiin Norjasta. Virkamatkan seurauksena Norjan viranomaiset suorittivat mainitusta aiheesta tutkimuksia, joiden tulokset on ilmoitettu komissiolle ja perintämenettelyt on käynnistetty jäsenvaltioissa, myös Portugalissa. Komissio ei ole tähän mennessä löytänyt näyttöä, joka osoittaisi järjestelmän toimivan huonosti. Komissio toivookin, että arvoisa parlamentin jäsen saattaa komission tietoon kaiken tiedossaan olevan näytön aloittaakseen tämän näytön perusteella tarvittavat tutkimukset tilanteen selvittämiseksi sekä Norjan että yhteisön viranomaisten keskuudessa ja toteuttaakseen tutkimuksen perusteella tarpeelliseksi katsomansa toimenpiteet. Komissio ilmoittaa arvoisalle parlamentin jäsenelle sopivana ajankohtana mahdollisesti toteutetuista toimista ja toimenpiteistä. (1) EYVL L 1, 3.1.1994.